30 000 turvapaikanhakijaa kustantaa Suomelle Hanna Mäntylän mukaan lähes 400 miljoonaa.

Hanna Mäntylä (ps) arvioi turvapaikanhakijoiden kustannuksia valtiolle. JUSSI ESKOLA

Sosiaali- ja terveysministeri Hanna Mäntylä (ps) esitteli perjantaina perussuomalaisten puoluevirkailijan Matti Putkosen järjestämällä tuumaustunnilla arvioita oleskeluluvan saaneiden turvapaikanhakijoiden kustannuksista.

Mäntylän mukaan yksi oleskeluluvan saanut turvapaikanhakija maksaa Suomelle 13 200 euroa vuodessa. 30 000 turvapaikanhakijaa kustantaa valtiolle Mäntylän mukaan 396 miljoonaa euroa, ja 100 000 turvapaikanhakijaa yli 1,3 miljardia.

– Tämä voi kuulostaa epäinhimilliseltä ja kylmältä, mutta me joudutaan tekemään äärettömän vaikeita päätöksiä, jotka koskettavat monia ihmisryhmiä Suomessa ja me laitetaan heillekin hintalappu, Mäntylä sanoi.

IL kysyi Mäntylältä, mihin taustaoletuksiin luvut perustuvat.

– Ne ovat äärettömän karkeita, virkamiesten tekemiä arvioita. Lähtökohtana on käytetty sitä, että olisi 8 000 aikuista ja 2 000 lasta eli noin kymmenen tuhannen populaatio. Varmasti teemme viralliset arviot, mutta näiden takana minä uskallan seistä, Mäntylä totesi.

Tällaiset laskelmat ministeri Mäntylä esitteli perjantaina. OLLI WARIS

Esittää erillistä järjestelmää

Perussuomalaiset vaativat erillisen kotouttamisjärjestelmän perustamista, jonka piirissä oleville henkilöille maksettaisiin alhaisempia sosiaalitukia kuin asumisperusteisessa järjestelmässä oleville.

– Järjestelmän perustuslaillisuutta selvitetään jo, Mäntylä kertoi.

Tukien maksamisen edellytyksenä olisi muun muassa osallistuminen työharjoittelun luonteiseen yleishyödylliseen työhön, esimerkiksi yksinäisten vanhusten auttamiseen.

Suomen tämän hetkinen kotouttamispolitiikka ei ole Mäntylän mielestä onnistunutta.

– Tietyistä maista tulleet henkilöt eivät kotoudu vuosienkaan jälkeen, he ovat yliedustettuina meidän tilastoissa niin työttömyyden kuin sosiaaliturvan käytön osalta. Tämä on fakta, ei perussuomalaisen oma keksintö.